遠游篇
作者：曹勛
朝代：宋

paragraphs: 少年重意氣，辭家遠行游。
高談蔑卿相，峻節凌九秋。
仗劍謁明主，挾策干諸侯。
衆目寶康瓠，明月難暗投。
驊騮困短步，翻爲駑馬羞。
虛名不足慕，抗迹追浮丘。
至言發深省，遐覽隘九州。
書功佐天政，美惡無不籌。
麾幢周四表，騎衛羅天騶。
簫鼓鳴清歌，解駕滄浪洲。
金石易消朽，生死真蜉蝣。